Башҡортостанда нефть эшкәртеүҙә цеолитлы , алюмосиликатлы катализаторҙарҙа барған каталитик крекинг ( шул иҫәптән автомобиль бензины һәм дизель яғыулығы компоненттарын алыр өсөн ) , дизель фракцияларын көкөртлө берләшмәләрҙән кобальт , молибден , никель , алюминлы катализаторҙарҙа гидротаҙартыу , бензин фракцияларын ( октан һанын арттырыу өсөн ) платиналы һәм платина-ренийлы катализаторҙарҙа каталитик риформинг процестары иң ҙур күләмде тәшкил итә . Юғары калориялы авиация яғыулығын ароматик углеводородтарҙы вольфрам , никель сульфидтары , алюмин оксиды булған катализаторҙарҙа гидрирлап алалар .